Pepe García, un jubilat de 67 anys, participa en el Desafío Santalucía Seniors que es desenvoluparà als Andes peruans
10 de setembre 2024

![](/media/tduhqwp2/img_9643_c.jpg?width=850&height=566.6666666666666)

El Desafío Santalucía Seniors és una expedició única als Andes peruans en la qual participarà Pepe García, un empresari jubilat de 67 anys resident al Port de Sagunt, que ha sigut seleccionat al costat d'altres quatre persones per a aventurar-se en este repte esportiu. En total hi havia com a candidats i candidates 141 persones majors de set països. Esta iniciativa promoguda pel grup Santalucía cerca inspirar a portar una vida activa i saludable, així com impulsar el concepte de longevitat positiva.

La primera edició del Desafío Santalucía Seniors posarà a prova la fortalesa física, la motivació, la saviesa i el treball en equip dels cinc homes i dones majors seleccionades per a una expedició que es desenvoluparà entre el 13 i el 29 de setembre. El repte consistix a recórrer diverses jornades amb bicicleta de muntanya, ascensos per a aclimatar-se a les condicions del país i una pujada fins al cim del volcà Vallunaraju (5.686 metres).

Un equip de producció d'Amazon Prime acompanyarà els cinc aventurers i aventureres en la seua expedició per a gravar un documental que s'emetrà en la plataforma mesos després de finalitzar l'aventura pels Andes Peruans.

Pepe García té 67 anys i és de Tomelloso (Ciudad Real), però viu al Port de Sagunt. Després de jubilar-se, va crear la iniciativa 'Súper Abuelos en el Mundo' per a inspirar i ajudar a jubilats i pensionistes. És un apassionat del triatló que ha participat en multitud de competicions i corre 12 quilòmetres diaris pel seu barri.

L'alcalde de Sagunt, Darío Moreno; i el regidor d'Activitat Física, Salut i Esports, Javier Timón, han rebut este matí en el saló de plens de l'Ajuntament de Sagunt a Pepe García per a desitjar-li sort davant l'expedició que emprendrà pròximament. Cal esmentar que al final de l'acte, se li ha entregat una bandera de Sagunt perquè abandere el municipi durant el seu desafiament, que l'ha rebuda de grat i amb una gran il·lusió.

En esta recepció també han sigut presents el director territorial del grup Santalucía, David Pérez; la representant de l'empresa organitzadora de l'expedició Trex Exploring, Isabel Coello; i la parella de Pepe García, Ana Blasco.

L'alcalde de Sagunt ha donat les gràcies a Pepe García per permetre'ls hui poder utilitzar el seu exemple com a referent, així com a Santalucía per eixe component de responsabilitat social corporativa amb el qual generen una societat millor. Amb relació al Desafío Santalucía Seniors, Darío Moreno ha explicat que entronca molt bé amb la filosofia que té l'Ajuntament respecte a l'activitat física: "Per a practicar esport no hi ha edat. Encara que no tothom pot arribar a eixe nivell d'excel·lència esportiva, tots i totes podem incorporar l'activitat física a les nostres vides".

L'alcalde de Sagunt ha fet referència a la 'recepta esportiva' que han establit en el municipi i que consistix en el fet que els metges puguen receptar no sols medicaments, sinó també activitats físiques oferides per l'Ajuntament.

El regidor d'Activitat Física, Salut i Esports ha traslladat a Pepe García la seua felicitació i reconeixement "davant l'emocionant i exigent prova física de fortalesa psicològica i de superació personal". Javier Timón ha ressaltat que no hi ha barreres a l'hora de fer activitat física i esportiva: "Haver aconseguit estar dins d'eixos cinc seleccionats ja és un assoliment. També volem agrair-te el fet que et convertixes en un dels referents esportius del municipi".

Pepe García ha manifestat que es va inscriure en este desafiament sense moltes esperances: "Ser un dels cinc triats és un regal i una responsabilitat per a transmetre amb el meu exemple una valoració de la longevitat positiva". Pepe García també ha explicat com començar a fer esport a partir dels cinquanta anys li va camviar la vida a escala fisiològica i d'actitud.

El director territorial del Grup Santalucía ha declarat que el que pretenen amb esta acció és donar visibilitat al concepte de longevitat positiva amb el qual cinc persones de procedències i professions diferents tenen un denominador comú com és la passió per la vida.

*   [](http://www.facebook.com/sharer.php?u=https://aytosagunto.es/va/actualitat/pepe-garcia-un-jubilat-de-67-anys-participa-en-el-desafio-santalucia-seniors-que-es-desenvolupara-als-andes-peruans/ "Facebook")
*   [](http://twitter.com/share?url=https://aytosagunto.es/va/actualitat/pepe-garcia-un-jubilat-de-67-anys-participa-en-el-desafio-santalucia-seniors-que-es-desenvolupara-als-andes-peruans/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/pepe-garcia-un-jubilat-de-67-anys-participa-en-el-desafio-santalucia-seniors-que-es-desenvolupara-als-andes-peruans/ "Linked In")
*   [](mailto:?body=https://aytosagunto.es/va/actualitat/pepe-garcia-un-jubilat-de-67-anys-participa-en-el-desafio-santalucia-seniors-que-es-desenvolupara-als-andes-peruans/)